Oikeusministeriö
Lainvalmisteluosasto
PL 25
00230 VALTIONEUV OSTO

Lausunto oikeusministeriön työryhmämietinnöstä 4/2010

Pyydettynä lausuntonaan Palkansaajajärjestö Pardia ry esittää seuraavan.

Valtionhallinnon tuottavuusohjelmat merkitsevät myös maistraateissa henkilöstön jatkuvaa supistamista, jolloin ongelmaksi muodostuu mahdollisimman hyvän palvelutason turvaaminen niukkenevista henkilöstövoimavaroista huolimatta. 

Maistraateissa holhoustoimi on viime vuosina ollut voimakkaimmin kasvava tulosalue mm. väestön ikärakenteesta johtuen. Kun tuottavuusohjelman henkilöstövähennysten tulee kohdistua mahdollisimman tarkoituksenmukaisesti maistraattien eri tehtäväalueisiin, olisi holhoustoimen lainsäädäntöä ja kehittämistä ollut syytä tarkastella myös valtionhallinnolle asetettujen taloudellisten realiteettien viitekehyksessä.

Työryhmä esittää ainoastaan verraten varovaisia lainsäädäntömuutoksia, joista useimmat vain vahvistavat maistraateissa käytännön työssä jo vakiintuneita toimintoja ja menettelytapoja. Vaikutukset julkiseen talouteen jäävät näin ollen pieniksi.

Henkilöstöön kohdistuvia vaikutuksia ei ole täsmällisesti arvioitu; mietinnössä todetaan vain toimenpiteillä olevan myönteistä vaikutusta työhyvinvointiin ja niiden arvioidaan vähentävän maistraattien voimavarojen lisäämispainetta.

Työryhmä on todennut, että edunvalvontapalveluiden tarve tulee kasvamaan tulevina vuosina ja katsoo, että ehdotetut muutokset tulevat vähentämään holhousviranomaisten voimavarojen lisäämispainetta.  On kuitenkin tähdennettävä sitä, että riittävät resurssit niin yleisten edunvalvojien kuin edunvalvontasihteerienkin määrissä on taattava. 

Esitys lisää maistraattien harkintavaltaa ja toiminnan joustavuutta, millä voi olla pieniä myönteisiä vaikutuksia työntekijöiden työhyvinvointiin. Lisäksi esityksillä voi olla myönteisiä vaikutuksia asiakastyytyväisyyteen.

Muutokset voivat aiheuttaa työmäärän vähentymistä maistraateissa. Tässä suhteessa on todennäköisesti suuria eroja maistraattien kesken riippuen siitä, minkälaisia menettelytapoja kussakin maistraatissa on tähän asti käytetty ja kuinka suuri osa valvonnassa olevista on alaikäisiä. Jos maistraatissa on jo nyt käytetty omaa harkintaa tilintarkastusten tarkkuudessa, alaikäisten vanhemmille on annettu yleispiirteisen tilinteon oikeus, nelivuotisseurantaa on kevennetty eikä alaikäisten osuus valvottavista ole kovin suuri, lakimuutosten vaikutukset työmäärään ovat vähäiset. Toteutuessaan esitykset voivat vain joksikin aikaa vähentää holhousviranomaisten tarvitsemien voimavarojen lisäämispainetta.

Tilivelvollisuuden kevennysmahdollisuudet kohdistuvat hyvin pieneen määrään aikuisten edunvalvontoja, joten heidän edunvalvojiensa työmäärä ei vähene. Aikuisille päämiehille koituvat vuosimaksujen säästöt tulevat olemaan olemattomat. Myöskään alaikäisille päämiehille ei koidu säästöjä, koska heiltä niin harvoin peritään tilintarkastusmaksuja.

Sen sijaan esityksillä tuskin on myönteistä vaikutusta omaisten halukkuuteen ryhtyä edunvalvojiksi. Esitys ei tule vähentämään painetta yleisen edunvalvonnan järjestämiselle.

Esitys ei tule aiheuttamaan oleellisia heikennyksiä päämiesten oikeusturvaan.

Esitys tulee keventämään alaikäisten vanhempien velvollisuuksia edunvalvojina, mikä näkynee mm. tilintarkastustyön helpottumisena. 

Ehdotettu muutos yleisen edunvalvojan esteellisyydestä tulee helpottamaan edunvalvojien käytännön työtä tilanteissa, joissa esteellisyys syntyy vain muodollisesti. 

Mahdollisten eturistiriitojen välttämiseksi on hyvä, että edunvalvojien palkkioista määrättäisiin valtioneuvoston asetuksella. On myös hyvä, että niistä annettaisiin täsmällisemmät ja tarkemmat säännökset. Edunvalvojan palkkio-ohje on ollut vaikeaselkoinen edunvalvojille ja työläs tilintarkastuksessa. Palkkioiden tulee jatkossa perustua tehdyn työn määrään eikä päämiehen omaisuuden arvoon.

		Palkansaajajärjestö Pardia ry

		Harri Sirèn			Hannu Salo
		neuvottelujohtaja		lakimies